
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	2 octombrie 2012

	Nr.
	27/283


R A P O R T

asupra propunerii legislative pentru modificarea Legii nr.142/1998 privind acordarea tichetelor de masă
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 345 din 24 septembrie 2012, cu dezbaterea pe fond în procedură obişnuită, a propunerii legislative pentru modificarea Legii nr.142/1998 privind acordarea tichetelor de masă.
La întocmirea prezentului raport Comisia a avut în vedere avizul favorabil al Consiliului Legislativ (nr.286/09.04.2012).
Propunerea legislativă are ca obiect de reglementare modificarea şi completarea Legii nr.142/1998 privind acordarea tichetelor de masă, cu modificările şi completările ulterioare, în sensul lărgirii sferei de utilizare a tichetelor şi pentru achiziţionarea coşurilor de legume proaspete direct de la producătorii agricoli şi asociaţiile agricole.
Comisia propune Plenului Camerei Deputaţilor respingerea iniţiativei legislative întrucât în contextul actual nu există infrastructura necesară, iar producătorii agricoli, în marea lor majoritate, nu au personalitate juridică şi nu pot fi beneficiari de tichete de masă, astfel cum au fost ele consacrate prin Legea nr.142/1998 privind acordarea tichetelor de masă.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 
La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale

· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din 17 septembrie 2012.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia Barna



Kerekes Karoly
Şef serviciu Elena Mesaroş

Întocmit,
Consilier parlamentar Decebal Stănescu

